Braian Toledo vuonna 2019.
**Braian Ezequiel Toledo** (8. syyskuuta 1993 Marcos Paz – 26. helmikuuta 2020) oli argentiinalainen keihäänheittäjä. Hänen valmentajanaan toimi Kari Ihalainen.

Vuonna 2009 Toledo saavutti pronssia alle 18-vuotiaiden MM-kilpailuissa tuloksella 73,44 m. Muutamaa viikkoa myöhemmin hän sijoittui toiseksi nuorten Etelä-Amerikan mestaruuskilpailuissa ja voitti kultaa nuorten Pan-Amerikan mestaruuskilpailuissa. Vuonna 2010 Toledo voitti kultaa nuorten kesäolympialaisissa tuloksella 81,78 m ja alle 18-vuotiaiden Etelä-Amerikan mestaruuskilpailuissa tuloksella 85,32 m. Vuoden 2011 Pan-Amerikan kisoissa Toledo sijoittui kolmanneksi tuloksella 79,53 m. Lisäksi hän voitti alle 20-vuotiaiden Pan-Amerikan ja Etelä-Amerikan mestaruudet. Alle 20-vuotiaiden MM-kilpailuissa Barcelonassa 2012 hän sijoittui toiseksi tuloksella 77,09 m. Hän voitti samana vuonna Ibero-Amerikan mestaruuden ja alle 23-vuotiaiden Etelä-Amerikan mestaruuden, mutta karsiutui Lontoon olympialaisissa loppukilpailusta. Vuonna 2013 Toledo sijoittui kolmanneksi Etelä-Amerikan-mestaruuskilpailuissa. Seuraavana vuonna hän voitti alle 23-vuotiaiden Etelä-Amerikan-mestaruuden.

Toledo saavutti 2015 hopeaa Etelä-Amerikan-mestaruuskilpailuissa. Pan-Amerikan kisoissa hän oli neljäs. Pekingin MM-kilpailuissa 2015 hän sijoittui kymmenenneksi kuin myös Rio de Janeiron olympialaisissa 2016. Hän voitti 2017 Etelä-Amerikan-mestaruuden, mutta karsiutui loppukilpailusta Lontoon MM-kilpailuissa.

Toledo on alle 18-vuotiaiden kaikkien aikojen tilaston kärjessä. 13. helmikuuta 2010 hän heitti 700-grammaista keihästä 84,85 metriä. Aikaisempi kärkitulos oli Valeri Jordanin 83,02 m. Kolme viikkoa myöhemmin 6. maaliskuuta hän paransi kärkitulostaan heitettyään 89,34 m. Toledon ennätys miesten 800 gramman keihäällä on 83,32 m, joka on myös Argentiinan ennätys.

Toledo sai surmansa moottoripyöräonnettomuudessa.

Kausien parhaat heitot
----------------------

* 2009 69,84 Port-of-Spain 31.7.
* 2010 73,07 Mar del Plata 4.11.
* 2011 79,53 Guadalajara 28.10.
* 2012 79,87 Manresa 24.7.
* 2013 78,66 Buenos Aires 7.12.
* 2014 77,75 Montevideo 5.10.
* **2015 83,32 Peking 24.8.**
* 2016 81,96 Rio de Janeiro 17.8.
* 2017 80,83 Raasepori 4.6.
* 2018 78,57 Cochabamba 6.6.
* 2019 76,35 Concepción 4.4.

Lähteet
-------

1. ↑  Suru-uutinen: Kari Ihalaisen valmentama keihäänheiton olympiafinalisti kuoli vain 26-vuotiaana *etusuora.com*.  27.2.2020. Viitattu 27.2.2020.
2. 1 2 3 4  Braian Toledo Kansainvälinen yleisurheiluliitto.  (englanniksi)
3. 1 2  Biscayart, Eduardo: Toledo, throwing to the future *iaaf.org*.  7.1.2011. IAAF. Viitattu 13.7.2012. (englanniksi)
4. ↑  Minshull, Phil: Braian Toledo – Argentina's man of steel looking for Spanish gold *iaaf.org*.  4.7.2012. IAAF. Viitattu 13.7.2012. (englanniksi)
5. 1 2 3 4  Braian Toledo Tilastopaja (vaatii kirjautumisen, maksullinen palvelu).  (englanniksi)
6. ↑  Javelin Throw (700g) Youth All Time  21.7.2011. IAAF. Viitattu 13.7.2012. (englanniksi)
7. ↑  Hepojärvi, Harri: Karut kuvat onnettomuuspaikalta – suomalaisillekin tuttu keihäänheittäjä Braian Toledo, 26, menehtyi traagisesti: "Kaipaamme sinua todella paljon" *Iltalehti*.  27.2.2020. Viitattu 27.2.2020.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |